麗都灣泳灘

麗都灣泳灘，香港泳灘之一，喺荃灣青山公路十一咪半，英文叫Lido Beach。行政上歸荃灣區。歸康樂及文化事務署管。灘東面有汀九灣泳灘，西面有更生灣，三灘連成一綫，有礁石相隔。灘東有汀九橋，橫過青衣門。而直望鷄踏門上有青馬大橋。沙質遍粗，水質因對出大船航道無咁好。 個灘一九七五年成為法定泳灘，然而之前已經啲人來游水。一九七二年華僑日報就報導過麗都灣浴場。二〇〇三到一一年間，曾經因污染而封灘。不過啲人唔理照去。個灘二〇一一年開返。 除咗有泳灘可以玩，另設沙灘排球場，男女更衣室同淋浴，有廁所同小食亭。但灘唔畀人放狗。 水上有防鯊網，有兩浮臺。 名 麗都，由英文Lido音譯過來。lido英文意思又有兩種 一種戶外泳池，呢種泳池通常會靠近水，好似海邊湖邊之類。 另一種就直接講沙灘。 兩者都公眾去游水，而且有額外設施，好似曬日光浴，或者水上活動。Lido本來指意大利威尼斯出名海灘，意大利文指海岸。 香港除咗麗都灣，北角同淺水灣都有過麗都呢個名。 史 個灘一向有人游水，麗都灣嗰名至少一九七二年見報。之後一九七四年刊憲，一九七五年成為法定泳灘，設救生員瞭望塔。 一九八二年再添新設施，有棟樓，兩層高，有更衣室，以及其他種種，同加多利灣泳灘一齊開。 一九九五年嗰陣，香港泳灘有好幾單鯊魚襲人。當年區域市政局喺幾個灘安防鯊網。七月七號，麗都灣都安埋，連同蝴蝶灣同長洲東灣。 一九九七年七月二號，灘上有山泥傾瀉，埋住八人，當中有兩個救生員巡緊灘，全部有傷但好彩生還。 二〇〇三年七月，沙灘上設兩個沙灘排球場。 二〇〇三嗰年，由於淨化海港計劃，將污水引去昂船洲污水處理廠第一期處理，再注入域多利港西部海域。海港水域整體乾淨咗，而西部水域就變咗多菌。因而麗都灣一帶泳灘，含菌量唔及格，唔畀人落水，唔設救生員。就算官話封，但個灘擁躉眾多，單二〇〇三年三月到十月，泳客就有四萬零七十一。立法會好關心個情況，祈政府可消毒過啲水先流入海。第二期喺廠度引入永久殺菌設施，水質立即改善。二〇一一年六月十五號重開，救生員返來。 二〇一八年八月廿九號上畫，有水龍捲，成艘獨木舟捲起。 交通 灣近青山公路，有巴士站畀人上落。巴士站要行斜梯落去。 攷 出面網頁 官方網頁